tartuNLP/wikipedia-smugri-20251201 huggingface dataset:
Nihat Kahveci

Nihat Kahveci eli Nihat (s. 23. marraskuuta 1979 Istanbul, Turkki) on turkkilainen jalkapalloilija, joka edusti Turkin pääsarjassa pelaavaa Beşiktaşia sekä Espanjassa Real Sociedadia ja Villarrealia. Hän oli pelipaikaltaan hyökkääjä.
Ura.
Nihat on Beşiktaşin junioriakatemian kasvatti. Hän nousi seuran edustusjoukkueeseen kaudella 1997–1998 ja saavutti saman kauden päätteeksi Turkin cupin mestaruuden.
Tammikuussa 2002 Nihat siirtyi Espanjaan Real Sociedadin joukkueeseen, jota tuolloin valmensi entinen Beşiktaş-valmentaja John Toshack. La Realissa hän muodosti tehokkaan hyökkäyskaksikon serbialaisen Darko Kovačevićin kanssa ja sijoittui kaudella 2002–2003 Espanjan pääsarjan maalintekijätilaston toiseksi 23 maalillaan. Myös Real Sociedad sijoittui sarjan toiseksi ja pääsi kauden 2003–2004 Mestarien liigaan. Kesällä 2006 Nihat siirtyi Villarrealiin, jonka kanssa hän teki viisivuotisen sopimuksen. Kesäkuussa 2009 Nihat palasi takaisin kasvattajaseuraansa Beşiktaşiin.
Turkin maajoukkueessa Nihat pelasi 69 ottelua ja teki niissä 19 maalia vuosina 2000–2010. Hän kuului joukkueen kokoonpanoon saman vuoden MM-kilpailuissa, joissa Turkki sijoittui pronssille. Nihat on yksi Turkin maajoukkueen kantavista voimista. Hänet muistetaan hyvin vuoden 2008 EM-kisoista, kun alkulohkovaiheessa Turkki nousi 15 minuutissa 0–2-tilanteesta 3–2-voittoon Tšekkiä vastaan. Nihat teki ottelussa kaksi maalia, 87. ja 89. minuutilla. Voiton ansiosta Turkki pääsi puolivälieriin ja Tšekki putosi kilpailuista. Puolivälierissä vastaan tuli Kroatia, jonka Turkki voitti rangaistuspotkukilpailussa. Välierissä Turkki hävisi Saksalle mutta siinä ottelussa Nihat ei enää pelannut.
Yksityiselämä.
5. heinäkuuta 2003 hän meni naimisiin Pınar Kaşgörenin kanssa. Heillä on tytär Selin ja poika. He erosivat lokakuussa 2014.
Kehitysvammaliitto

Kehitysvammaliitto on vuonna 1958 rekisteröity suomalainen järjestö, jonka toiminnan tavoitteena on edistää kehitysvammaisten ja muiden oppimisessa, ymmärtämisessä ja kommunikoinnissa tukea tarvitsevien ihmisten tasa-arvoa ja osallistumista yhteiskunnassa. Kehitysvammaliiton yhteiskuntavisiona on inklusiivinen eli kaikki ihmiset mukaan ottava yhteiskunta. 
Kehitysvammaliitto on SOSTEn jäsenjärjestö. Kehitysvammaliiton toimisto sijaitsee Espoon Leppävaarassa.
Tarkoitus.
Kehitysvammaliiton tarkoitus on muuttunut ajan mittaan. Vuonna 1981 hyväksyttyjen sääntöjen mukaan liiton tarkoituksena oli "toimia kehitysvammaisten huollon ja tutkimuksen kaikenpuoliseksi edistämiseksi sekä ymmärtämyksen ja myötämielisyyden lisäämiseksi kehitysvammaisuudesta aiheutuvia ongelmia kohtaan". Kehitysvammaiset nähtiin 1980-luvulla ongelmana, jonka ratkaisemiseksi vedottiin ymmärtämykseen ja myötätuntoon. Liiton vuonna 2023 voimassaolevien sääntöjen mukaan tarkoituksena on "edistää kehitysvammaisten ja muiden erityistä tukea oppimisessa, ymmärtämisessä ja kommunikoinnissa tarvitsevien ihmisten yhdenvertaisuuden toteutumista ja osallistumista yhteiskunnassa sekä heidän elinolosuhteitaan." Uusissa tavoitteissa korostuvat kehitysvammaisten oikeudet yhteiskunnan jäsenenä. 
Perustehtävät.
Kehitysvammaliiton perustehtäviä ovat tutkimus, kehittämistoiminta, henkilöstön koulutus, materiaalin tuotanto, selkokielisen tiedonvälityksen ja kulttuurin edistäminen, esteettömän ja osallistavan kommunikoinnin ja tietotekniikan käytön edistäminen sekä tiedotus- ja vaikuttamistoiminta. Kehitysvammaliitto toimii yhteistyössä vammaisten henkilöiden ja heidän läheistensä, alan työntekijöiden, palveluntuottajien, järjestöjen, yritysten ja viranomaisten kanssa. Toiminnan ydinalueita ovat kehitys- ja puhevammaisuus, kommunikaatio ja vuorovaikutus, saavutettavuus ja esteettömyys, oppiminen, asuminen, työ. Kehitysvammaliiton toiminnassa lähtökohtana olevat arvot ovat ihmisarvon kunnioitus, asiantuntemus, luotettavuus, vuorovaikutuksellisuus, saavutettavuus.
Kehitysvammaliiton toimintaan kuuluu muun muassa seuraavia osa-alueita:
Kehitysvammaliitto ylläpitää useita kehitysvammaisuuteen kytkeytyviä verkkosivustoja. Vuonna 1952 perustetun Kehitysvammaliiton toiminnan merkittävin rahoittaja on Sosiaali- ja terveysjärjestöjen avustuskeskus (STEA).
Kansainvälinen toiminta.
Kehitysvammaliitto on mukana muun muassa useissa eurooppalaisissa yhteistyöverkostoissa ja projekteissa. Kansainväliseen toimintaan on lukeutunut myös useita hankkeita Pietarissa sekä ulkoministeriön että Euroopan komission tuella.
Jäsenet.
Varsinaisina jäseninä Kehitysvammaliittoon kuuluu kuntayhtymiä, kuntia, seurakuntia, rekisteröityjä yhdistyksiä ja säätiöitä. Kannatusjäsenet ovat yksityisiä ihmisiä. Jäsenet tekevät kehitysvammatyötä tai toimivat muuten kehitysvammaisten ihmisten hyväksi.
Salmon P. Chase

Salmon Portland Chase (13. tammikuuta 1808 Cornish – 7. toukokuuta 1873 New York) oli yhdysvaltalainen poliitikko ja korkeimman oikeuden puheenjohtaja.
Chase edusti Ohiota senaatissa vuosina 1849–1855 ja toimi sitten Ohion kuvernöörinä 1856–1860. Hänet valittiin senaattiin uudelleen, mutta hän erosi kaksi päivää kautensa alkamisen jälkeen ottaakseen vastaan nimityksen Yhdysvaltain valtiovarainministeriksi presidentti Abraham Lincolnin hallitukseen. Samaan aikaan käynnissä olleen sisällissodan takia Chase joutui hankkimaan Unionille valtavasti lisävaroja. Varojen saamiseksi hän muun muassa otti käyttöön tuloveron, otti miljardien dollarien lainat ja myi valtion obligaatioita. Chasen kuva on käytöstä poistetun 10 000 dollarin setelissä.
Roger B. Taneyn kuoleman jälkeen Lincoln nimitti Chasen vuonna 1864 Yhdysvaltain korkeimman oikeuden puheenjohtajaksi. Vuonna 1868 Chase toimi syyttäjänä Yhdysvaltain senaatissa presidentti Andrew Johnsonin virkasyyteasiassa. Chase oli jo vuonna 1860 pyrkinyt presidenttiehdokkaaksi ja pyrki toistamiseen istuessaan korkeimmassa oikeudessa, mutta ei onnistunut. Hän toimi tuomarina kuolemaansa asti.
Live at Hammersmith Odeon

Live at Hammersmith Odeon on Black Sabbathin livealbumi, joka on taltioitu yhtyeen Lontoon Hammersmith Odeonin kolmessa konsertissa vuodenvaihteessa 1981–1982. Se julkaistiin 5 000 kappaleen rajoitettuna, numeroituna painoksena Heaven and Hell -kokoonpanon kiertueen yhteydessä. Painos myytiin saman tien loppuun. Rhino Records julkaisi albumista myös rajoitetun, kolmen LP:n vinyylipainoksen vuonna 2011.
Vuonna 2010 albumi julkaistiin "Mob Rules" -albumin ”Deluxe Edition” -version toisena CD:nä. Alun perin konsertit nauhoitettiin juuri "Mob Rules" -albumin kiertueella. Albumin sisällöstä noin kolmannes on kyseiseltä albumilta, mukaan lukien harvemmin livenä soitetut ”Country Girl” ja ”Slipping Away”. "Heaven and Hell" -albumilta on kolme kappaletta, joista nimikappale ”Heaven and Hell” venyy lähes 15-minuuttiseksi. Yhtyeen alkuperäiskokoonpanon eli laulaja Ozzy Osbournen ajalta on kuusi kappaletta.
Yrjö Kukkapuro

Yrjö Kukkapuro (6. huhtikuuta 1933 Viipurin maalaiskunta – 8. helmikuuta 2025 Kauniainen) oli suomalainen sisustusarkkitehti ja muotoilija. Kukkapuro suunnitteli lähinnä huonekaluja, joista tunnetuimpia ovat "Karuselli"-tuoli ja "Ateljee"-sohvaryhmä. 
Kukkapuro opiskeli Taideteollisessa oppilaitoksessa vuosina 1954–1957 ja valmistui sisustusarkkitehdiksi vuonna 1958. Hän toimi Taideteollisen korkeakoulun professorina vuosina 1974–1980, joista koulun rehtorina vuodet 1978–1980.
Kukkapuron läpimurto oli lasikuituvahvisteisesta polyesteristä valmistettu nahkaverhoiltu Karuselli-tuoli vuonna 1964. Vaikka suomalainen muotoilu joutui 1960-lopulta alkaen kilpailemaan hyvälaatuisten tuontitavaroiden kanssa, Kukkapuro säilytti innovatiivisen ja ergonomiaan pohjautuvan työotteensa. 1980-luvulla hän herätti huomiota "Experiment"-huonekalusarjalla ja iloisen värikkäillä kalusteilla. Myöhemmin Kukkapuro toimi Avarten pääsuunnittelijana. 
Kukkapuron suunnittelemia esineitä on esillä pysyvässä näyttelyssä muun muassa New Yorkin Museum of Modern Artissa ja Lontoon Victoria and Albert Museumissa.
Kukkapuro on haudattu Kauniaisten hautausmaalle.
Palkinnot ja tunnustukset.
Taideteollinen korkeakoulu promovoi 2001 Kukkapuron kunniatohtoriksi.
Kukkapuro on nimetty kunniaprofessoriksi muun muassa Wuxin ja Nanjingin yliopistoissa 1999.
Perhe.
Yrjö Kukkapuron puoliso vuodesta 1956 oli taidegraafikko Irmeli Kukkapuro (o.s. Salminen, 1934–2022).
Heidän tyttärensä Isa sai lapsen, jonka isovanhemmat adoptoivat. Tytär Isa ja hänen lapsensa Ida vaalivat yhdessä Kukkapuron elämäntyötä.
Raimundos

 
Raimundos on brasilialainen hardcore punk -yhtye, jonka musiikissa on myös vaikutteita Forrósta. Sen perustivat 1987 Brasíliassa laulaja Digão ja Rodolfo Abrantes.
Nimi Raimundos tulee kuuluisasta rock-yhtyeestä Ramonesista. Yhtyettä perustettaessa siihen kuuluivat vain naapurukset Digão ja Rodolfo Abrantes. Digão on saanut paljon vaikutteita Dead Kennedys -nimiseltä yhtyeeltä. He tekivät alussa Ramonesin cover-kappaleita.
Sven Hirn

Sven Hirn (18. marraskuuta 1925 Helsinki – 20. marraskuuta 2013 Helsinki) oli suomalainen filosofian tohtori ja tietokirjailija. Hän työskenteli yli 40 vuotta Helsingin kaupunginkirjastossa ja toimi kirjastonjohtajana vuosina 1963–1987.
Elämä.
Hirn valmistui ylioppilaaksi vuonna 1945, filosofian kandidaatiksi 1950 ja lisensiaatiksi 1956. Hän väitteli tohtoriksi Helsingin yliopistossa vuonna 1958. Hirn aloitti Helsingin kaupunginkirjaston amanuenssina vuonna 1950, toimi sivukirjaston hoitajana vuosina 1950–1959, apulaiskirjastonjohtajana 1959–1963 ja kirjastonjohtajana vuosina 1963–1987. Hirn sai professorin arvonimen vuonna 1982, valtion tiedonjulkistamispalkinnon vuonna 1983 ja Suomen tietokirjailijat ry:n Tietokirjailijapalkinnon vuonna 2004.
Hirnin isoisä oli professori Yrjö Hirn, ja hänen isänsä oli professori Hans Hirn.
George Porter

George Porter (6. joulukuuta 1920 Stainforth – 31. elokuuta 2002 Canterbury) oli brittiläinen reaktiokineetikko, jonka päätutkimusalana olivat kaasukinetiikka ja polymeerikemia. Hänet palkittiin Nobelin kemianpalkinnolla vuonna 1967 kemiallisen reaktion mekanismin selvittämisestä. Vuoden 1967 palkinto oli jaettu Porterin, Manfred Eigenin ja Ronald Norrishin kesken.
Akateeminen ura.
Porter aloitti opintonsa Thornen kansakoulussa, jossa sai stipendin jatko-opintoihinsa Leedsin yliopistossa. Hän suoritti siellä kandidaattitutkintonsa kemiassa. Porter palveli vapaaehtoisena kuninkaallisessa laivastossa toisessa maailmansodassa ja sodan jälkeen väitteli Cambridgen yliopistossa Ronald Norrish ohjauksessa v. 1949 tohtoriksi vapaiden radikaalien valokemiallisesta tuottamisesta. Hänet nimitettiin myöhemmin yliopiston opetushenkilöstöön (Emmanuel College). Porter oli vuodesta 1954 vuoteen 1965 kemian professorina Sheffieldin yliopistossa. Porterin aloitti keskeisen tutkimustyönsä välähdysfotolyysilaitteistolla tässä yliopistossa. Tänä aikana Porter osallistui myös BBC:n television tiede- ja teknologiasarjaan, jossa tiedettä tuotiin julki katselijoille. Myöhemmin Porter vaikutti myös paljolti tieteellisten ilmiöiden havainnollistamisessa suurelle yleisölle (ks. Committee on the Public Understanding of Science). Porter nimitettiin v. 1966 johtajaksi Royal Institution of Great Britain:iin. Vuonna 1967 Porter kutsuttiin vierailevaksi professoriksi University College London:iin. Porter oli Royal Societyn puheenjohtaja vuodesta 1985 vuoteen 1990, ja hänet aateloitiin v. 1972 ja nimitettiin Ansioritarikuntaan v. 1989. Vuonna 1990 Porterista tehtiin Luddenhamin pääri. Vuonna 1992 Porterille myönnettiin Copley-mitali.
Tieteellinen työ.
Porter teki Cambridgen yliopistossa perustutkimusta Ronald Norrishin kanssa. Porterin kiinnostus kohdistui vapaiden radikaalien tutkimukseen ja yhdessä Norrishin kanssa hän kehitti ensimmäisenä välähdysfotolyysin. Tällä menetelmällä oli mahdollista ensimmäistä kertaa kineettisesti ja spektroskopisesti tutkia kaasussa tuotettuja vapaita radikaaleja, jotka koostuvat useista atomeista. Porter tutki myöhemmin käytännön sovellutuksena selluloosakuitujen kestävyyttä valokemiallisissa reaktioissa. Porter oli vuodet 1953 ja 1954 apulaisjohtajana tämän kaltaista tutkimusta suorittavassa laitoksessa (British Rayon Research Association).
Naton 5. artikla

Naton 5. artikla on Naton perustamissopimuksen artikla, joka määrittää jäsenvaltioiden velvoitteen puolustaa muita jäsenvaltioita.
Naton 5. artiklan teksti kokonaisuudessaan:
Viides artikla on koko puolustusliiton historiassa aktivoitu ainoastaan kerran, kun terrori-iskut 11. syyskuuta 2001 tuhosivat kaksi World Trade Centerin tornia sekä osan Pentagonia. Artikla 5 ei kuitenkaan johtanut Nato-operaatioon. Yhdysvallat aloitti operaation al-Qaida-verkostoa vastaan Afganistanissa johtamansa 49 valtion koalition voimin.
M/S Baltic Queen

M/S Baltic Queen on Virolaisen Tallink Gruppin omistama matkustaja-autolautta, joka valmistui vuonna 2009 STX Europen (nyk. Rauma Marine Constructions) Rauman telakalta. Alus liikennöi Tallinna-Maarianhamina-Tukholma linjalla Tallink-brändin alla. Baltic Queen on liputettu Viroon, ja sen kotisatama on Tallinna. Baltic Queenin sisaraluksia ovat M/S "Galaxy I" ja M/S "Baltic Princess". 
Hytit.
Kaikissa hyteissä on oma WC ja suihku sekä televisio.
Käyttöhistoria.
2009-2014.
Laiva aloitti liikennöinnin 24. huhtikuuta 2009. Ennen siirtymistä Helsingin ja Tallinnan väliselle reitille alus liikennöi Tukholman ja Tallinnan välillä linjaparinaan M/S "Victoria I".
"Baltic Queen" tuurasi M/S "Silja Europaa" muutaman viikon ajan reitillä Turku–Maarianhamina–Tukholma "Silja Europan" joutuessa telakalle marras–joulukuussa 2009 ohjausvian vuoksi. 
2014-2016.
Elokuun 2014 alussa "Baltic Queen" korvasi "Silja Europan" kokonaan Helsinki–Tallinna-reitillä, kun Tallink vuokrasi "Silja Europan" Australiaan asuntolaivaksi.
2016-2020.
"Baltic Queen" siirtyi Helsingin ja Tallinnan väliseltä reitiltä Tukholma–Tallinna-reitille 13. joulukuuta 2016, kun "Silja Europa" palasi Australiasta liikennöimään Helsinki-Tallinna-väliä.
2020-2021.
Koronaviruspandemian alettua maaliskuussa 2020 keskeytettiin Baltic Queenin liikennöinti Tallinnasta Tukholmaan.
"Baltic Queen" liikennöi kesäkaudella 2020 Päivä Maarianhaminassa -risteilyjä Helsingistä Maarianhaminaan sekä Päivä Tallinnassa -risteilyjä Turusta Tallinnaan koronaviruspandemian vuoksi.
"Baltic Queen" liikennöi syksyllä 2020 Päivä Riiassa -risteilyjä M/S "Silja Serenaden" tilalla 16. syyskuuta alkaen matkustajamäärien pienentymisen vuoksi. Liikenne kuitenkin keskeytettiin hyvin pian aloituksen jälkeen matkustusrajoituksien kiristymisen myötä.
Vuonna 2021 Tallink ilmoitti, että Baltic Queen palaa Tallinna-Maarianhamina-Tukholma linjalle, sillä matkustusrajoitukset heikkenivät. Baltic Queen aloitti liikenteen linjalla 7. heinäkuuta 2021.
2022-.
Loppuvuodesta 2021 Tallink ilmoitti, että Baltic Queenin liikenne keskeytetään väliaikaisesti tammi-helmikuun 2022 ajaksi hyvin alhaisten matkustajamäärien seurauksena. Liikennöintikatkon aikana alus telakoitiin Naantalissa. Baltic Queen palasi liikenteeseen 18. helmikuuta 2022.
Syyskuussa 2022 Silja Europan vuokrauksesta johtuen Baltic Queen korvasi Silja Europalle alunperin tarkoitettuja 22h-risteilyitä viikon ajan Helsingin ja Tallinnan välillä. Alus korvasi myös Europan Maarianhaminan risteilyn.
SDSSJ0946+1006

SDSSJ0946+1006 on erikoislaatuinen gravitaatiolinssijärjestelmä. Järjestelmä koostuu kolmesta galaksista jotka ovat samalla suoralla kolmen, kuuden ja yhdentoista miljardin valovuoden etäisyyksillä Linnunradasta. Galakseista saapuva valo taipuu suhteellisuusteorian ennustamalla tavalla luoden kaksinkertaiset Einsteinin renkaat. 
Löytäminen.
UCLA:n tutkijat Raphael Gavazzi ja Tommaso Treu julkaisivat havaintonsa järjestelmästä Amerikan Astronomisen järjestön 211. konferenssissa tammikuussa 2008. Havainnot tehtiin käyttäen Hubble-avaruusteleskooppia.
Tieteellinen merkittävyys.
Löytöä on kuvailtu merkittäväksi. Järjestelmän avulla saatetaan saada lisätietoa pimeästä aineesta ja pimeästä energiasta sekä mahdollisesti avaruuden kaarevuudesta.
Aliens vs. Predator 2

Aliens vs. Predator 2 () on "Alien vs. Predator" -elokuvan jatko-osa. Elokuvan ovat ohjanneet Strausen veljekset. Pääosassa nähdään muun muassa Reiko Aylesworth. Elokuvan ensi-ilta oli 4. tammikuuta 2008.
Juoni.
Elokuvan tapahtumat sijoittuvat vuoteen 2004 heti "Alien vs. Predator" -elokuvan tapahtumien jälkeen.
"Alien vs. Predator" -elokuvan lopussa syntynyt Predalien kylvää tuhoa Predatorien aluksessa aiheuttaen aluksen maahansyöksyn metsään lähellä coloradolaista pikkukaupunkia. Metsällä olevat isä ja poika näkevät tämän ja menevät tutkimaan alusta lähemmin, mikä koituu heidän kohtalokseen. Predalien kasvaa ja lisääntyy kylväen kasvavaa tuhoa ympäristöönsä. Predatorien kotiplaneetalta lähetetään kokenut eliittipredator nimeltä Wolf tutkimaan aluksen maahansyöksyä ja näin alkaa tappava kujanjuoksu kahden supertehokkaan tappajan välillä. Lopussa armeija päättää pudottaa ydinpommin kaupunkiin, etteivät alienit valtaa maailmaa. Neljä ihmistä selviytyy mukanaan predatorin plasma-ase, mutta armeija ei kerro tästä kenellekään.
Lännentie

Lännentie (Storia del West) oli Villiin länteen sijoittuva, osittain todenperäisiin tapahtumiin pohjautuva sarjakuvalehti, jota julkaistiin Suomessa vuosina 1975–1988. Vuonna 2021 Story House Egmont aloitti julkaisemaan Lännentie-sarjaa uudelleen kronikkana Lehden tarinat olivat ilmestyneet alun perin italialaisessa Collana Rodeo -lehdessä. Italiassa lehteä julkaistiin vuosien 1967 ja 1980 välillä, yhteensä 162 numeroa. Suomessa julkaistiin 160 numeroa, joista neljä oli uusintakappaletta. Sarjan käsikirjoituksista vastaa Gino D’Antonio ja kuvittajina toimivat mm. Renzo Calegari, Renato Polese sekä Louis Bermejo
Lännentiessä kuvataan Yhdysvaltain tapahtumia uudisraivaajien näkökulmasta 1800-luvun alusta asti. Lännentiessä ei keskitytä seuraamaan vain yhtä päähenkilöä, sillä Lännentie-tarinoiden edetessä aika kuluu ja hahmot vanhenevat ja jopa kuolevat. Sarjakuvan edetessä ajassa keskipisteeseen astuvat uudet sankarit. Tarinat lehdissä alkavat Brett McDonaldin saapuessa Yhdysvaltoihin vuonna 1804. Myöhemmät tarinat kertovat Brettin jälkeläisten vaiheista: Pat ja Brenda sekä näiden lapset Bill Adams, Ben ja Brett vaikuttavat moniin Yhdysvaltain historian tapahtumiin. Lännentien kertomuksissa käsitellään Yhdysvaltojen historian käännekohtia, kuten esimerkiksi Alamon taistelu, intiaanisodat, kultaryntäys sekä Yhdysvaltojen sisällisota. Tarinoissa tavataan oikeita historiallisia hahmoja kuten Kit Carson, Daniel Boone, Allan Pinkerton, Wild Bill Hickok ja Buffalo Bill 
Varsinaisen Lännentie-sarjan jälkeen (1/1975–8/1981) lehdessä ilmestyi vielä sekalaisia sarjoja. Lännentiessä julkaistiin uusintana Villi Länsi -liuskojen Bill-Veljeksiä sekä Preeria liuskojen Timin seikkailuja. Ensimmäiset 72 kirjaa olivat lähes kaikki alkuperäisjärjestyksessä olevaa Storia del West-sarjaa, suomentamatta on jäänyt kolme tarinaa. Storia del West-sarjan jälkeen Lännentie jatkui Storia del West -uusinnoilla sekä mm. Collana Rodeo-lehden 50-60-lukujen liuskalehdistä olevilla uusinnoilla. Lännentien viimeisenä vuotena 1988 numeroissa 2-12 kaksi sankaria Hondo ja Cochise edustavat kuitenkin Bonelli-kustantamoa
Woody Dumart

Woodrow Wilson Clarence "Woody" Dumart (23. joulukuuta 1916 Kitchener, Ontario – 19. lokakuuta 2001) oli kanadalainen jääkiekkoilija, joka edusti Boston Bruinsia National Hockey League -liigassa. 
Bill Cowleyn ja Milt Schmidtin kanssa Woody Dumart auttoi Bruinsin voittamaan kahdesti Stanley Cupin. Hän kuului Bostonin niin sanottuun "Kraut Line" -ketjuun Schmidtin ja Bobby Bauerin ohella.
Blake Lively

Blake Ellender Lively (synt. Blake Ellender Brown; s. 25. elokuuta 1987 Tarzana, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa rooleistaan elokuvissa "Neljä tyttöä ja maagiset farkut" ja "Accepted" sekä televisiosarjassa "Gossip Girl". Mentyään naimisiin näyttelijä Ryan Reynoldsin kanssa vuonna 2012 Lively muutti Bedfordiin, New Yorkiin.
Elämä.
Blake Lively on nuorin viidestä sisaruksesta, joista muutkin ovat tai ovat olleet mukana viihdeteollisuudessa. Hänen vanhempansa ovat näyttelijät Ernie (ent. Brown) ja Elaine (o.s. McAlpin) Lively. Blake Livelylla on yksi isoveli Eric, siskopuolet Lori ja Robyn sekä velipuoli Jason. Lively kävi koulua Burbank High Schoolissa Burbankissa. Hän ei alun perin ollut erityisen kiinnostunut näyttelemisestä ja aikoi mennä Stanfordin yliopistoon, kunnes hänen veljensä agentti lähetti hänet pariin koe-esiintymisiin. Niiden kautta hän sai muun muassa Bridgetin roolin elokuvasta "Neljä tyttöä ja maagiset farkut" vuonna 2005.
Lively näytteli myös "Neljän tytön" jatko-osassa sekä sai myös merkittävät roolit elokuvista "Green Lantern" (2011) ja "Raakalaiset" (2012). Vuonna 2016 hän näytteli Woody Allenin elokuvassa "Café Society".
Lively on ollut mainoskasvona L'Oréalille sekä Guccin hajuvedelle.
Blake Lively seurusteli vuosina 2007–2010 "Gossip Girlistä" tutun vastanäyttelijänsä Penn Badgleyn kanssa. Hän tapaili myös näyttelijä Leonardo DiCapriota toukokuusta lokakuuhun 2011. Syyskuussa 2012 Lively meni naimisiin Ryan Reynoldsin kanssa. Heillä on neljä tytärtä (s. 2014, 2016, 2019 ja 2023).
Aiheesta muualla.
Bradley Wright-Phillips

Bradley Edward Wright-Phillips (s. 12. maaliskuuta 1985 Lewisham, Lontoo) on englantilainen jalkapalloilija, joka pelaa hyökkääjänä MLS-seura New York Red Bullsissa.
Wright-Phillips on entisen Arsenalin huippuhyökkääjän Ian Wrightin poika. Hän oli Manchester Cityn reservijoukkueen paras maalintekijä kaudella 2003–2004. Hän viimeisteli Manchester Cityn edustusjoukkueessa pelaamissaan 32 ottelussa kaksi maalia ennen siirtymistään Southamptoniin 5. heinäkuuta 2006. Southamptonin edustusjoukkueessa kaudella 2006–2007 Bradley Wright-Phillips viimeisteli 11 osumaa. Hän on pelannut myös Englannin nuorisomaajoukkueessa. Hänen velipuolensa Shaun Wright-Phillips (Ian Wrightin ottopoika) edustaa Valioliigajoukkue Queens Park Rangersia.
Tilastot.
Tilanne 2011-11-20.
Helsingin Uusi yhteiskoulu

Helsingin Uusi yhteiskoulu on yksityinen peruskoulu ja lukio Helsingin Pihlajamäessä. Koulu on perustettu vuonna 1899, ja sen nykyinen rakennus on valmistunut vuonna 1967.
Koulussa on painotetun opetuksen luokat kuvataiteessa ja osittain englanninkielisessä opetuksessa. Peruskoulussa on myös erityisluokkia. Lukiossa toimii yleislukion lisäksi kuvataidelinja. Aiemmin yhteishaussa oli mahdollista pyrkiä myös kirjallisuuslinjalle, mutta opetussuunnitelman muutoksen myötä kirjallisuusopinnot muuttuivat kaikille avoimiksi vuonna 2016.
Vuonna 2024 peruskoulussa oli noin 430 oppilasta ja lukiossa noin 270 opiskelijaa. Vuonna 2025 opettajia oli noin 70.
Historia.
Koulun perusti vuonna 1899 Lucina Hagman, joka oli yhteiskouluaatteen uranuurtajia Suomessa ja ollut jo aiemmin perustamassa Helsingin Suomalaista Yhteiskoulua sekä toiminut sen ensimmäisenä rehtorina. Hagman omisti Helsingin Uuden yhteiskoulun vuoteen 1938 ja toimi sen ensimmäisenä rehtorina vuoteen 1935. Koulu toimi lähes alusta alkaen Kruununhaassa osoitteessa Kirkkokatu 12, johon valmistui oma koulutalo vuonna 1902. Vuonna 1938 koulun ylläpitäjäksi perustettiin osakeyhtiö, jolle Hagman luovutti irtaimiston mutta ei rakennusta. Koulu jäi kuitenkin hänen omistamaansa taloon edelleen vuokralaiseksi. Vuosina 1950–1951 Hagmanin perilliset kävivät oikeutta koulun johtokuntaa vastaan voidakseen irtisanoa vuokrasopimuksen ja myydä talon. Korkein hallinto-oikeus kuitenkin ratkaisi asian koulun hyväksi, ja sopimus uusittiin myös sen jälkeen, kun Helsingin yliopisto tuli talon omistajaksi 1956.
Vuonna 1965 koulu siirtyi Pihlajamäkeen, jonne valmistui uusi koulutalo kaksi vuotta myöhemmin. Rakennuksen on suunnitellut koulujen suunnittelijana tunnettu Osmo Sipari. Kirkkokadun talo purettiin 1972, ja sen tilalla on nykyään Suomen sisäasiainministeriön rakennus.
Helsingin Uusi yhteiskoulu kuuluu niihin yksityiskouluihin, jotka välttivät kunnallistamisen peruskouluun siirryttäessä vuonna 1977. Koulun omistaa Helsingin Uusi Yhteiskoulu -osakeyhtiö.
BMW Sauber F1.08

BMW Sauber F1.08 on Formula 1 -auto, jota BMW Sauber -talli käyttää kaudella . Auto julkistettiin 14. tammikuuta 2008 Münchenissä Saksassa. Autoa kilpailuissa ajavat Nick Heidfeld ja Robert Kubica.
Edellisellä kaudella valmistajien MM-sarjassa toiseksi sijoittunut talli haluaa uudella autollaan haastaa kärkitallit Ferrarin ja McLarenin. BMW toivoo myös, että uudella autolla se pystyisi nousemaan voittajatalliksi nyt kolmannella kaudellaan F1:ssä.
Australian GP:stä autolla saavutettiin toinen sija ja keskeytys, kun Heidfeld ajoi toiseksi ja Kubica keskeytti Kazuki Nakajiman törmättyä häneen. Malesian GP:ssä Kubica ajoi autolla toiseksi ja Heidfeld kuudenneksi. Lisäksi Hedifeld ajoi kilpailun nopeimman kierroksen. Bahrainin GP:ssä Kubica ajoi paalulta kilpailun kolmanneksi. Heidfeld oli neljäs. Lisäksi talli nousi valmistajien MM-sarjan johtoon. 
Turkin GP:ssä tallilla oli suuria vaikeuksia renkaiden lämmittämisen kanssa. Kilpailussa Kubica nousi viidennestä lähtörudusta neljänneksi ja Heidfeld yhdeksännestä lähtöruudusta viidenneksi. Monacon GP:ssä Kubica oli jälleen palkintokorokkeella, tällä kertaa hän sijoittui toiseksi. Kanadan GP:ssä talli saavutti historiansa ensímmäisen voiton kaksoisvoitolla järjestyksessä Kubica-Heidfeld. Voitto oli samalla Kubican uran ja Puolan historian ensimmäinen.
Pohjois-Amerikan ainoan kilpailun jälkeen tallia odotti niin sanotusti "paluu arkeen". Kubica sijoittui Ranskan GP:ssä viidenneksi ja Heidfeld kolmanneksitoista.
Formula 1 -tulokset.
Lihavointi tarkoittaa paalupaikkaa ja "kursivointi" kilpailun nopeinta kierrosta. Asteriski (*) tarkoittaa kauden olevan kesken ja sijoituksen olevan tämänhetkinen.
Helvettiin jäätynyt

"Helvettiin jäätynyt" on industrial metal -yhtye Ruoskan ensimmäinen singlejulkaisu sen viidenneltä studioalbumita "Rabies".
”Helvettiin jäätynyt” -kappaleen lisäksi levyllä on kaksi Turmion Kätilöistä tutun MC Raaka Peen tekemää remiksausta kappaleista ”Irti” ja ”Kosketa”.
Tietäjä (lehti)

Tietäjä oli Teosofisen Seuran suomalaisen osaston äänenkannattaja, jota julkaisi Teosofinen Kirjakauppa ja Kustannusliike sekä myöhemmin O.Y. Tietäjä. Lehti ilmestyi vuosien 1908–1920 välillä, minkä jälkeen lehden nimeksi tuli "Ruusu-Risti" "— okkultinen aikakauskirja". Lehti aloitti nimellä "Omatunto" vuonna 1905 ja muutettiin "Tietäjäksi" vuonna 1908 lehden päätoimittajaksi tulleen Pekka Ervastin aloitteesta.
Loparex

Loparex Group on erikois- ja irrokepapereita valmistava konserni. Konsernin liikevaihto on noin 400 miljoonaa euroa vuodessa. Tehtaat sijaitsevat Alankomaissa, Yhdysvalloissa, Intiassa ja Kiinassa. Konsernin omistaa hollantilainen pääomasijoitusyhtiö AAC Capital Partners (aikaisemmalta nimeltään ABN Amro Capital).
Historia.
Vuonna 1906 kamariherra Hjalmar Linder perusti sulfaattiselluloosaa tuottavan tehtaan Lohjan Pitkäniemeen. Yhtiön nimeksi tuli tuolloin Lojo Cellulosafabriks Ab. 
Vuonna 1929 yhtiö siirtyi Haarlan suvun omistukseen.
Tuotanto monipuolistui, kun vuonna 1938 valmistui tehtaan ensimmäinen paperikone. Samana vuonna yhtiön nimeksi tuli Lohja-Kotka Oy.
Paperin jalostus tehtaassa alkoi vuonna 1963. Vuonna 1968 yhtiön osakekanta siirtyi Joutseno-Pulpille.
Sellun valmistus päättyi vuonna 1979, ja vuonna 1980 Joutseno-Pulp yhdistyi Rauma-Repolaan. Vuonna 1983 Lohja-Kotka Oy:n uudeksi nimeksi tuli Lohjan Paperi Oy. Vuonna 1985 Lohjan Paperi osti englantilaisen Sterling Coated Materials Ltd:n.
1990-luvulla yhtiö siirtyi emoyhtiönsä mukana ensin vuonna 1990 Repolaan ja vuonna 1995 UPM-Kymmeneen. Vuonna 1998 Lohjan Paperi osti yhdysvaltalaisen Daubert Coated Products Inc:in.
Vuonna 2001 Lohjan Paperi osti hollantilaisen Rexam Releasen. Hieman myöhemmin yhtiö nimeksi tuli Loparex Oy. Vuonna 2004 yhtiö avasi tehtaan Kiinan Guangzhouhun. Tehtaan avajaisiin osallistui muun muassa silloinen ulkomaankauppaministeri Paula Lehtomäki.
Yhtiön omistaja vaihtui vuonna 2005, kun ABN Amro osti yhtiön koko osakekannan UPM-Kymmeneltä. Vuonna 2008 Loparex group myi Suomessa ja Isossa-Britanniassa sijaitsevat tehtaansa Mondi Groupille.
Loparex Oy.
Loparex Oy oli Loparex Groupin Suomen tytäryhtiö, joka toimi osana Loparex Groupia syyskuuhun 2008 saakka. Yhtiöllä oli reilut 400 työntekijää Lohjan paperitehtaassa. Huhtikuussa 2008 Loparex Group ilmoitti myyvänsä Suomen ja Britannian tehtaansa, mukaan lukien Loparex Oy:n, eteläafrikkalaiselle Mondille.
Omatunto (lehti)

Omatunto oli teosofinen aikakauslehti, jonka perustivat Pekka Ervast, Veikko Palomaa ja Martti Humu vuonna 1905. Vastaavaksi toimittajaksi valittiin Martti Humu. Vuonna 1908 Ervast sai lehden julkaisuoikeudet, jonka jälkeen lehti jatkoi ilmestymistään nimellä "Tietäjä".
Sør Arena

Sør Arena on IK Start -jalkapallojoukkueen kotistadion Norjan Kristiansandissa. Se sijaitsee Lundin kaupunginosassa. Stadion avattiin vuoden 2007 jalkapallokauden alkua varten. Stadionilla pidetään myös konsertteja. Maaliskuussa 2009 talousvaikeuksiin joutunut IK Start myi loput stadionista pääsponsorilleen ja omistajalleen Sparebanken Sør -pankille 2600 kruunulla. Jo aiemmin noin puolet stadionin konttoritiloista oli ollut Rasmussengruppenin omistuksessa.
Ominaisuudet.
Stadion rakennettiin korvaamaan vanhentunut Kristiansandin stadion pääasiassa jalkapalloa varten, joten siinä ei ole esimerkiksi juoksuratoja katsomoiden ja ruohomaton välillä. Kaikki jalkapallokatsomopaikat ovat katettuja. Peruskatsomoiden lisäksi stadionilla on 16 sponsoriaitiota ja muun muassa 500-paikkainen gourmet-ravintola. Tiloissa toimivat myös Startin hallinto, myymälä ja harjoittelutilat. Jalkapallo-otteluiden yleisöennätys on 14 448, kaudella 2007.
Stadion on rakennettu myös laajamittaisia konsertteja varten. Yli 20 000 katsojaa kerännyt ensikonsertti oli 26. kesäkuuta 2007, esiintyjänä Elton John.
Koskikarat

Koskikarat ("Cinclus") on varpuslintusuku, joka kuuluu koskikarojen heimoon (Cinclidae).
Koskikarat ovat kottaraisen kokoisia ja saman muotoisia, juoksevan veden äärellä eläviä varpuslintuja. Niitä on 5 lajia, jotka elävät etäällä toisistaan. Ne syövät pääasiassa vesihyönteisiä ja nilviäisiä, joita ne saalistavat sukeltamalla ja uimalla puron pohjaan ja kävelemällä vastavirtaan. Sukeltaessa niiden sierainten peitoksi vetäytyy ohut kalvo. Sukupuolet ovat samanvärisiä.
Koskikarat pesivät tavallisesti virtaavan veden tuntumassa. Pyöreä pesä on isokokoinen. Munat ovat valkoisia ja niitä on tavallisesti 4 tai 5. Haudonta-aika on 12–18 päivää. Poikaset viipyvät pesässä noin 3 viikkoa.
Koskikarat
NRO

NRO () on yksi Yhdysvaltain 16 tiedustelupalvelusta. NRO on Yhdysvaltain puolustusministeriön alainen virasto, joka operoi Yhdysvaltain vakoilusatelliitteja ja rahoittaa niiden suunnittelun ja rakentamisen. NRO työskentelee läheisesti NSA:n (Kansallinen turvallisuusvirasto), NGA:n, CIA:n ja DIA:n kanssa kooten kaikki satelliiteilla ja ilma-aluksilla kerätyn tiedusteluaineiston.
Vuoden 2010 huhtikuussa NRO:n johtaja Bruce Carlson vaati organisaation salaisen budjetin nostamista muun muassa teknologian kehityksen rahoitusta varten. Tämä tapahtui sen jälkeen, kun sekä NOAAn ja puolustusministeriön yhteinen NPPOESS-satelliittiurakka että NASAn Constellation-ohjelma katkaistiin suurten kustannusylitysten vuoksi – nämä tilausten peruutukset merkitsevät avaruusteollisuudelle tulon menetyksiä. Vuoden 2010 syyskuussa NRO:n johtaja valitti rahoituksensa marginaalisuutta, koska budjetti on pysynyt dollarimäärässä vakiona. Satojen miljoonien dollarien rahoituksella tilataan vuosittain laitteistoa esimerkiksi Raytheonilta, Northrop Grummanilta, Boeingilta (mm. Future Imagery Architecture -tilaus) ja Lockheed Martinilta.
Timo Boll

Timo Boll (s. 8. maaliskuuta 1981 Erbach) on saksalainen pöytätennispelaaja, joka edustaa pöytätenniksen Bundesliigassa pelaavaa Borussia Düsseldorfia.
Hän on voittanut viisi Euroopan-mestaruutta, joista kaksi kaksinpelissä (2002 ja 2007), kaksi nelinpelissä (2002 ja 2007) sekä yhden joukkuekilpailussa (2007). Lisäksi hänellä on kansainvälisistä arvokisoista kolme Euroopan TOP-12-turnauksen voittoa, kaksi maailmancupin voittoa, yksi Euroopan supercupin voitto, kaksi Mestarien liigan voittoa, kaksi MM-hopeaa, joista toinen nelinpelissä ja toinen joukkuekilpailussa, yksi MM-pronssi joukkuekilpailussa, kolme joukkuekilpailun EM-hopeaa sekä kaksi EM-pronssia, joista toinen nelinpelissä ja toinen joukkuekilpailussa. Hän oli vuonna 2003 pöytätenniksen maailmanrankinglistan ykkössijalla.
Pekingissä 2008 Boll voitti ensimmäisen olympiamitalinsa, kun Saksa sijoittui joukkuekilpailussa hopealle. Saksan joukkue, johon kuuluivat Bollin lisäksi Dimitrij Ovtcharov ja Christian Süß, hävisi finaalissa maailman ykkösjoukkueelle Kiinalle selvästi.
Boll on vasenkätinen, kättelyotetta käyttävä pelaaja, jonka tehokkain ase on rystypuolen huippukierteinen drive-lyönti. Hänet tunnetaan myös äärimmäisen nopeasta kämmenpuolen loop-lyönnistään.
Tekniikka.
Timo Boll on vasenkätinen pelaaja, jonka paras ase on käden käden topspin-ajo, mutta joka tunnetaan myös erittäin nopeasta backhand-silmukastaan. Hänen teränsä on "Timo Boll ALC", jonka molemmilla puolilla on Dignics 09c -kumit. Hänen nykyinen tuplakumppaninsa on Patrick Franziska.
Bollin tekniikka oli aikaansa edellä, sillä hän oli yksi ensimmäisistä kaksisiipisistä loopereista. Hän käyttää spin-blockia passiivisen lohkon sijaan painostaakseen vastustajiaan enemmän. Hänet tunnetaan yhdeksi huippupelaajista, kun on kyse korkeiden kierrosmäärien luomisesta, erityisesti hänen avauskierroksessaan. Tämän tekee mahdolliseksi hänen matala asentonsa, nopea kiihtyvyys ja ranteen käyttö. Tämä tekniikka toi hänelle paljon menestystä, koska hänen vastustajiaan painostettiin selluloidipallon aikakaudella. Viime vuosina muovipallon käyttöönoton vuoksi, jolle ei voida antaa yhtä paljon pyöritystä, Boll luottaa enemmän vasta-topspin-tekniikkaansa sekä käden että käden puolella. Hyvä esimerkki hänen käyttävänsä tätä tekniikkaa on hänen ottelunsa Fan Zhendongia vastaan Austrian Openissa vuonna 2019, jossa hän pääsi ratkaisevaan erään 16 vuotta nuorempaa maailmanlistaa vastaan. Tämän tekniikan avulla hän voi säästää energiaa, mutta vaatii erittäin hyvää ennakointia ja vastustajan lukemista.
Seurahistoria.
Timo Boll on pelannut TSV Höchstissä (1986–1994), FTG Frankfurtissa (1994–1995) ja TTV Gönnernissä (1995–2007). 1. heinäkuuta 2007 hänen kolmivuotisen sopimuksensa alkoi Borussia Düsseldorfin kanssa.
Henkilökohtainen elämä.
Timo Boll meni naimisiin pitkäaikaisen tyttöystävänsä Rodelia Jacobin kanssa 31. joulukuuta 2002. Heillä on 4. joulukuuta 2013 syntynyt tytär.
Tommi Koivistoinen

Tommi Petteri Koivistoinen (s. 10. heinäkuuta 1970 Tampere) on suomalainen uransa lopettanut jalkapallomaalivahti. 
Koivistoinen on Tampereen Ilveksen kasvatti, joka oli voittamassa A-nuorten SM-pronssia vuonna 1987. Hän nousi Ilveksen edustusjoukkueeseen vain 18-vuotiaana pelaten lähes 30 ottelua kahden vuoden aikana. 1990 Ilveksessä voitetun Suomen Cupin jälkeen Koivistoinen siirtyi Poriin. Hän edusti uransa aikana yhteensä kahdeksaa eri seuraa. Hän voitti urallaan kahdesti Veikkausliiga-mestaruuden, vuonna 1993 FC Jazzissa ja vuonna 1997 Helsingin Jalkapalloklubissa. HJK:ssa pelatessaan Koivistoinen torjui myös Mestarien liigassa. Koivistoinen on valittu Veikkausliigan legendaksi vuonna 2008. Uransa jälkeen Koivistoinen toimi AC Allianssin urheilutoimenjohtajana 2004–2005.
Jääkiekkoilija Eetu Koivistoinen on Tommi Koivistoisen poika..
Peccatum

Peccatum oli vuosina 1999–2006 toiminut norjalainen avant-garde metal -yhtye. Yhtyeen musiikissa oli vaikutteita esimerkiksi black metalista, progressiivisesta metallista, goottimetallista ja monista muista metallin ulkopuolelle sijoittuvista tyyleistä.
Historiaa.
Yhtyeen perustivat laulaja Ihriel (oikea nimi Heidi Solberg Tveitan), hänen aviopuolisonsa Ihsahn (tunnetun black metal -yhtye Emperorin jäsen) ja Ihrielin veli Lord PZ. Peccatum julkaisi yhteensä kolme albumia ja kaksi EP:tä. Yhtyeen viimeinen albumi "Lost in Reverie" joka julkaistiin Lord PZ:n erottua yhtyeestä, muutti Peccatumin musiikkia klassiseen ja kokeelliseen suuntaan. 
Yhtye lopetti toimintansa 4. maaliskuuta 2006, jonka jälkeen Ihriel on jatkanut musiikin tekemistä Star of Ash -yhtyeessä ja Ihsahn on keskittynyt soolouraansa. 
Diskografia.
Studioalbumit
EP:t
OBOS-ligaen

OBOS-liiga () on Norjan toiseksi ylin jalkapalloilun sarjataso. Vuoteen 2005 saakka sarjan nimenä oli "1. divisjon", minkä jälkeen se sai nimekseen Adeccoligaen monikansallisen Adecco-työvoimanvälitysyhtiön sponsoroinnin seurauksena. Vuodesta 2015 liigalla on ollut nykyinen nimensä.
OBOS-liigassa on 16 joukkuetta. Kauden jälkeen kaksi parasta nousevat automaattisesti Eliteserieniiniin. Sijoille 3–7 päätyneet pelaavat Eliteserienin kolmanneksi huonoimman joukkueen kanssa yhdestä pääsarjapaikasta. OBOS-liigan kaksi heikointa joukkuetta putoavat kolmannelle sarjatasolle ja kolmanneksi heikoin karsii vielä sarjapaikastaan.
Sarja koostui vuoteen 1996 saakka kahdesta lohkosta ja vuoteen 1990 saakka sen nimi oli "2-divisjon".
Joukkueet.
Joukkueet kaudella 2025.
OBOS-ligaenin joukkueet:
Valfrid Åkerlund

Valfrid Åkerlund (s. 1955) on suomalainen gospelmuusikko, laulaja, laulujentekijä ja musiikinsovittaja. 
Åkerlund kuului 1970-luvun lopulla perustettuun Freidiba Boodos -lauluyhtyeeseen, jonka muita jäseniä olivat Kyösti Roth, Erno Enroth, Feija Blomerus ja Rainer Friman. Sittemmin hänen esiintymisensä gospelin parissa on jatkunut muun muassa "Romanos"-kvartetissa, kuoron säestäjänä ja sovittajana sekä soololaulajana ja duona vaimonsa Tuulan kanssa.
Lisäksi Åkerlund tuottaa musiikkia erilaisissa projekteissa omassa studiossaan Tuusulassa. Valfrid Åkerlundia voi kuulla kirkkokonserteissa, evankeliointitapahtumissa ja usein myös hänen kotikirkossaan Keravan helluntaiseurakunnassa.
Åkerlund lukee myös romaninkielisiä uutisia Yle Radio 1:n "Romano miritš" -ohjelmassa. 
Levytyksiä.
Freediba Boodos
Tuula ja Valfrid 
Aiheesta muualla.
Kottaraiset

Kottaraiset (Sturnidae) on varpuslintujen lahkoon kuuluva heimo. Siihen kuuluu pieniä ja keskikokoisia kottaraisia, mainoja, rakkeleita ja loisnokkeleita, joista useimmat ovat väriltään tummia. Niillä on pitkä ja suora, kärkeä kohti kapeneva nokka ja voimakkaat jalat. Kottaraisia tavataan luonnostaan vain vanhassa maailmassa eli Euroopassa, Aasiassa, Afrikassa, pohjoisessa Australiassa ja Tyynenmeren saarilla. Ihmiset ovat kuitenkin siirtäneet muutamia lajeja myös Pohjois-Amerikkaan, Havaijille ja Uuteen-Seelantiin, missä niistä on paikoitellen tullut alkuperäiselle luonnolle haitallisia vieraslajeja. Kottaraiset käyttävät ravinnokseen pääasiassa hyönteisiä ja hedelmiä. Jotkin lajit ruokailevat viljelyksillä ja niitä pidetään tuholaisina. Useimmat kottaraiset pesivät puunkoloissa. Kottaraiset ovat luonnossa taitavia laulajia, ja ihmisen kasvattamana ne voivat oppia matkimaan puhettakin. 
Länsimaalaisille tutuin tämän heimon lajeista on suurina parvina asutuksen lähellä elävä kottarainen ("Sturnus vulgaris"). Aasiassa tunnetuin laji on lemmikkinäkin pidettävä pihamaina ("Acridotheres tristis"). Suomessa on tavattu kaksi heimon lajia; tavallisen kottaraisen lisäksi punakottarainen ("Sturnus roseus"), joka on maassa satunnainen vierailija. Lisäksi tarhakarkulaisina, ei siis Suomen lintulajistoon laskettavina, on havaittu kiinankottarainen ("Sturnus sinensis") ja viirupääkottarainen ("Sturnus cineraceus").
Suvut ja lajit.
Luettelo perustuu BirdLife Suomen maailman lintujen suomenkieliseen nimistöön. Luokittelujen eroavuuksista johtuen lajisto voi olla erilainen eri lähteissä. Risti (†) merkitsee, että kyseinen laji on kuollut sukupuuttoon.
Nomenklatuura

Nomenklatuura ( [], taustalla 'nimilista') oli vallanpitäjien joukko Neuvostoliitossa ja muissa sosialistissa valtioissa. Nomenklatuura muodosti maan eliitin. Nomenklatuura oli suhteellisen pieni suuremmassa yhteiskunnassa hallitseva ryhmä, joka nautti etuoikeutettua asemaa. Nomenklatuuran jäsenet kuuluivat käytännössä aina kommunistiseen puolueeseen.
Nomenklatuura vastasi maan korkeimmasta hallinnosta: puoluejohto, politbyroon jäsenet ja Kremlin virkamiehet luonnollisesti kuuluivat nomenklatuuraan. Nomenklatuuraan kuului vain osa kommunistisen puolueen jäsenistä ja yhteiskunnan virkamiehistä. Suuri osa puolueen jäsenistä tai virkamiehistä ei ollut eliittiä. Alemmille puolueen jäsenille ja virkamiehille oli Neuvostoliitossa oma sanansa, 'apparatsikki' (ven. 'аппара́тчик'). Neuvostoliiton poliittisen järjestelmän tutkijan Michael Voslenskyn mukaan Brežnevin kaudella nomenklatuuraan kuului kolme miljoonaa ihmistä. Nomenklatuura oli keskittynyt Moskovaan, ja alueilla siihen kuuluvia oli suhteellisen vähän. Nomenklatuuran asettuminen Moskovaan liittyi vallan keskittämiseen Moskovaan.
Nomenklatuura sai alkunsa kun keisarin ja keisarillisen Venäjän virkamiesten tilalle tulivat vuonna 1917 bolševikit. Ensimmäisen Neuvosto-Venäjän virkamiehistön muodostivat Vladimir Leninin vallankumoukselliset ja jotkut porvarilliset asiantuntijat, jotka auttoivat talouden hallinnassa. Nomenklatuura kuitenkin syntyi vasta elokuussa 1923, kun maan poliittinen johto esitti tehtäviin nimitettäviä henkilöitä jakamalla nimilistoja. Nomenklatuura vahvistui Josif Stalinin kaudella. Brežnevin kaudella nomenklatuuraan kuuluvien keski-ikä oli jo 70 vuotta.
Asema ja valta.
Nomenklatuuraan kuuluvat henkilöt työskentelivät hallinnon kaikilla portailla ja pystyivät käyttämään asemaansa pönkittääkseen omaansa ja muiden taloudellista ja sosiaalista asemaa. Nomenklatuuraan kuuluvat valitsivat uudet jäsenet kommunistisen puolueen sisältä. Kommunistisen puolueen sisällä etenemisen kautta oli mahdollista päästä tehtaanjohtajaksi, sillä poliittinen johto vastasi myös taloudellisesta toiminnasta ja kaikki yritykset olivat valtio-omisteisia. Nomenklatuuran keskittynyt valta oli proletariaatin diktatuuri -ajatuksen vastaista. Työntekijät eivät varsinaisesti päässeet käyttämään valtaa yhteiskunnassa.
Edut ja elintaso.
Neuvostoliiton nomenklatuuraan kuuluneet ja heidän perheensä nauttivat etuoikeuksista. He saivat tyypillisesti auton, mahdollisesti jopa autonkuljettajan sekä pääsyn yhteiskunnan eliitille varattuihin erikoisliikkeisiin, joissa oli saatavilla laadukkaampia tavaroita. Erikoisliikkeen etuja olivat lisäksi jonottomuus ja nopea palvelu. Neuvostoliitossa tällainen erikoisliike oli "Berjozka", Tšekkoslovakiassa "Tuzex", Puolassa "Pevex" ja DDR:ssä "Intershop". Nomenklatuuralle tarkoitettuja neuvostoyhteiskunnan hienoimpia autoja olivat ZiLn valmistamat limusiinit ja GAZ:n Tšaika-limusiinit. Nomenklatuuraan kuuluva saivat parempaa terveydenhoitoa, ja he saivat myös viettää lomia Mustanmeren rannikolla eri kohteissa.
Maatalouskauppa

Maatalouskauppa on laaja kaupallinen kokonaisuus, joka käsittää koneet ja kotieläinten tarvitsemat rehut sekä myös viljelyn edellyttämät siemenet, lannoitteet, kasvinsuojeluaineet kuin myös valmiin sadon ostamisen.
Maatalouskauppa Suomessa.
Maanviljelyn, karjanhoidon ja jalostuksen koneellistuessa tuli maatalouskaupan muodostuminen välttämättömäksi . Suomessa 1900-luvun alussa yleensä osuustoimintaperiaatteella muodostuneet meijerit hakivat vientimarkkinat yhdessä muodostamalla keskusosuuskunnakseen Valion. Lihanjalostuksen keskittyminen voita vähäisemmän viennin vuoksi muodostui paljon myöhemmin.
Vuosisadan alussa ongelmaksi koettiin siemenkauppa, jolloin perustettiin Hankkija, jonka tunnuslauseena oli "tutkittu, tarkastettu, taattu" viljansiemeniä koskien. Osuustoiminnalliselta pohjalta Hankkijan tapaan toimi myös SOK sekä siitä 1917 eronnut Osuustukkukauppa. Myöhemmin myös yksityinen kauppa muodosti valtakunnallisia tukkuja (Tuko).
Varpuset

Varpuset (Passeridae) on pienikokoisten varpuslintujen lahkoon kuuluvien lintujen heimo. Ne esiintyvät alkuperäisinä Euroopassa, Afrikassa ja Aasiassa. Yksi laji, varpunen, elää näiden lisäksi nykyään Pohjois-Amerikassa, Australiassa ja osassa Etelä-Amerikkaa. Varpuset ovat pieniä, lyhytpyrstöisiä ja vahvanokkaisia lintuja, joiden väritys on pääosin ruskeata ja harmaata. Varpuset ovat siemensyöjiä, mutta jotkin lajit syövät myös hyönteisiä. Varpuset ovat läheistä sukua kutojille.
Varpusiin kuuluu 8 sukua ja 38 lajia. Suurin suku on varpusten suku, jossa on 23 lajia.
Ole Johansson

Ole Henrik Johansson (s. 16. kesäkuuta 1951 Espoo) on vuorineuvos ja yritysjohtaja. Hän teki pitkän uran Wärtsilässä toimien sen konsernijohtajana vuosina 2000–2011. Sittemmin Johansson on toiminut eQ Oyj:n hallituksen puheenjohtajana.
Ura.
Johansson valmistui diplomiekonomiksi Svenska handelshögskolanista vuonna 1974. Hän työskenteli Wärtsilä-konsernissa jo vuosina 1975–1979 ja uudelleen vuodesta 1981. Vuosina 2007–2009 hän toimi Teknologiateollisuuden hallituksen puheenjohtajana.
Vuonna 2005 Johansson sai vuorineuvoksen arvonimen. Hänelle myönnettiin vuonna 2013 Suomen Valkoisen Ruusun toiseksi korkein I luokan komentajamerkki.
Elinkeinoelämän keskusliiton johdossa 2011.
Johansson nousi Elinkeinoelämän keskusliitto EK:n puheenjohtajaksi vuonna 2011. Hän oli Teknologiateollisuuden hallituksen puheenjohtajana ollut tyytymätön liittokierrosten verrattain korkeisiin palkankorotuksiin ja suuriin lakkojen määrään (vuosina 2010–2011 lakkosaldo oli yhteensä 471.000 työpäivää). Tultuaan valituksi EK:n hallituksen puheenjohtajaksi hän asetti tavoitteeksi työnantajan kannalta maltillesemmat palkankorotukset.
Pitkien neuvottelujen jälkeen Johansson oli hyväksymässä raamisopimusta, joka solmittiin työmarkkinajärjestöjen välille syksyllä 2011. Hänen mukaansa sopimuksella vältettiin palkkakilpailu, eikä se siten heikentänyt Suomen palkkakilpailukykyä. Johansson totesi joulukuussa 2011, että “lopulta syntyi ennätysmäisen kattava raamisopimus”. Muun muassa elinkeinoministeri Jyri Häkämies sanoi raamisopimusneuvottelujen aikana, että raamisopimusta kannattaa yrittää, koska sillä voitaisiin turvata sekä teollisuuden kilpailukyky että ostovoima. Sopimuksen allekirjoittamisen jälkeen pääministeri Jyrki Katainen piti raamisopimusta historiallisen kattavana, koska hallitus on hyväksynyt lupaamansa vastaantulotoimet muun muassa yritysverotuksessa ja lomautusajan korvauksissa.
Outokummun johdossa.
Vuosina 2008–2013 Johansson oli Outokumpu Oyj:n hallituksen puheenjohtaja. Hän erotti vuonna 2011 toimitusjohtajan paikalta vuorineuvos Juha Rantasen ja nimesi tilalle Mika Seitovirran. Outokummun osakekurssi laski vuosien 2008 ja 2012 välillä 90 prosenttia.
Vuoden 2012 alussa Outokumpu julkisti suuren 2,7 miljardin euron yrityskaupan saksalaisen Thyssen Kruppin kanssa. Kauppa ei sujunut odotetusti, sillä Euroopan komissio vaati kilpailullisista syistä Outokumpua myymään keskeisen tehtaan Italian Ternissä. Strategian epäonnistuminen johti Outokummun osakekurssien putoamiseen ja Suomen valtion omistuksen markkina-arvon yli 100 miljoonan euron laskuun. Tammikuussa 2013 Johansson jätti hallituksen puheenjohtajan paikan ja hänen tilalleen nousi Jorma Ollila.
Lahden Hiihtoseura

Lahden Hiihtoseura (LHS) on 3. huhtikuuta 1922 perustettu suomalainen talviurheiluseura. Sen kotipaikka on Lahti Päijät-Hämeessä, ja se on parhaiten tunnettu järjestämistään talviurheilukisoista sekä menestyneistä mäkihyppääjistään. Sen lajivalikoimaan kuuluvat mäkihypyn lisäksi maastohiihto, mäkihyppy, yhdistetty, ampumahiihto, alppihiihto, freestyle-hiihto ja lumilautailu.
Lahden Hiihtoseura on vuosittain järjestänyt Salpausselän Kisat vuodesta 1923 alkaen. Se on saanut järjestettäväkseen hiihdon maailmanmestaruuskilpailut vuosina 1926, 1938, 1958, 1978, 1989, 2001 ja 2017 sekä ampumahiihdon maailmanmestaruuskilpailut vuosina 1981, 1987 (naisten kilpailut) ja 1991.
Lahden Hiihtoseuraa edustaneita olympiavoittajia ovat Tapio Mäkelä, Siiri Rantanen, Veikko Kankkonen, Jari Puikkonen, Jari Mantila ja Toni Nieminen. Maailmanmestaruuden ovat voittaneet Mäkelän, Puikkosen ja Mantilan lisäksi Janne Ahonen, Anselm Knuuttila, Juhani Kärkinen, Pentti Kokkonen, Markku Pusenius ja Tami Kiuru.
Elkem

Elkem AS on norjalainen metalliteollisuusyritys. Sen pääkonttori sijaitsee Oslossa, Norjassa.
Historia.
Elkemin perusti Sam Eyde vuonna 1904, jolloin yhtiön toimialaksi tuli elektro-metallurgisten prosessien kehittäminen. Vuonna 1917 yhtiö hankki ensimmäisen rautametalliseostehtaan ja keksi ns. Söderberg-prosessin alumiinin jalostamiseksi. Vuonna 1940 Georg Hagerup-Larsen pakeni saksalaismiehitystä Yhdysvaltoihin ja lisensoi Söderberg-prosessin Alcoalle. 1970-luvulta alkaen yritys laajeni lukuisten yritysostojen kautta. Orkla-konserni hankki osake-enemmistön yhtiöstä vuonna 2005, jolloin sen osakkeen noteeraus Oslon pörssissä päättyi. Vuodesta 2006 yritys on investoinut voimakkaasti muun muassa aurinkoenergiaan, esimerkiksi satsaamalla 2,7 mrd kruunua erittäin puhtaan piin tuottamiseen tarkoitetun tehtaan perustamiseen Kristiansandissa.